[pic] | AZ EURÓPAI KÖZÖSSÉGEK BIZOTTSÁGA |

Brüsszel, 10.7.2008

COM(2008) 445 végleges

Javaslat:

A TANÁCS HATÁROZATA

az egyrészről az Európai Közösség és tagállamai, másrészről Közép-Afrika közötti átmeneti gazdasági partnerségi megállapodás aláírásáról és ideiglenes alkalmazásáról

(előterjesztő: a Bizottság)

INDOKOLÁS

A mellékelt javaslat az egyrészről az Európai Közösség és tagállamai, másrészről Közép-Afrika[1] közötti átmeneti gazdasági partnerségi megállapodás (Economic Partnership Agreement, EPA) aláírásának és ideiglenes alkalmazásának jogi eszköze:

Az átmeneti gazdasági partnerségi megállapodás aláírásáról és ideiglenes alkalmazásáról szóló tanácsi határozatjavaslat.

A Bizottság és az Európai Parlament 2007. október 23-i közleményének megfelelően, valamint abból kifolyólag, hogy 2007 vége előtt nem volt lehetőség a teljes gazdasági partnerségi megállapodásnak az egész közép-afrikai régióval[2] történő megkötésére, ez az átmeneti gazdasági partnerségi megállapodás a Közép-Afrikával folytatott kereskedelem zavartalan működésének biztosítása érdekében jött létre, és a jelen átmeneti gazdasági megállapodásban résztvevő felek egyelőre Kamerun, valamint az Európai Közösség mindaddig, amíg nem kerül sor az átfogó gazdasági partnerségi megállapodásnak az egész közép-afrikai régióval történő megkötésére. Az átmeneti gazdasági partnerségi megállapodás 2007. december 17-i parafálását követően Kamerun felkerült a 2007. december 20-án elfogadott 1528/2007/EK tanácsi rendeletben meghatározott, a gazdasági partnerségi kereskedelmi rendszer kedvezményeiben részesülő országokat tartalmazó listára. E rendelet a gazdasági partnerségi megállapodás kereskedelmi rendszerének átmeneti alkalmazásáról rendelkezik. E rendelkezés biztosította azt, hogy Kamerun kereskedelmi tevékenysége a Cotonou-i Megállapodás V. mellékletében meghatározott kereskedelmi rendelkezések és a rájuk vonatkozó WTO-mentesség 2007. december 31-i lejártáig zavartalanul működjön.

A legkevésbé fejlett országok – ide tartozik valamennyi fennmaradó közép-afrikai ország Gabon és a Kongói Köztársaság kivételével – 2008. január 1-je óta az „Everything But the Arms” (EBA, Fegyveren kívül mindent) kezdeményezés kedvezményezettjei közé tartoznak. Ez a rendszer nagyjából megfelel az átmeneti cotonou-i kereskedelmi rendszernek, így nincs zavaró hatással az Európai Közösséggel folytatott kereskedelmükre. Gabon és a Kongói Köztársaság 2008. január 1-je óta részt vesznek az Általános Preferenciarendszerben (GSP), azonban lehetőséget kaptak az átmeneti gazdasági partnerségi megállapodáshoz történő csatlakozásra is. Eddig még nem döntöttek a csatlakozás mellett.

Az átmeneti gazdasági partnerségi megállapodás az árukereskedelemről rendelkezik, azaz vámokról és nem tarifális intézkedésekről, a kereskedelem védelmét célzó eszközökről, vámrendszerről és kereskedelmi könnyítésekről, a kereskedelem technikai akadályairól, egészségügyi és növény-egészségügyi intézkedésekről, az erdészeti ágazat irányításáról és az erdészettel kapcsolatos termékek kereskedelméről. A megállapodás továbbá a végrehajtásakor prioritást élvező cselekvési területeket meghatározó, fejlesztési együttműködési rendelkezéseket is tartalmaz. Az átmeneti gazdasági partnerségi megállapodás megteremti a közép-afrikai országok kapacitásának növelését és a nemzetgazdaságok erősítését célzó fejlesztési együttműködés kereteit. Ugyanakkor emlékeztet a Bizottság és a tagállamok azon szándékára, hogy hozzájáruljanak egy regionális fejlesztési alaphoz.

A valamennyi közép-afrikai állammal megkötendő, teljes gazdasági partnerségi megállapodásról szóló tárgyalás folytatódik, összhangban a Tanács által 2002. június 12-én elfogadott, az AKCS-államokkal megkötött gazdasági partnerségi megállapodásokra vonatkozó tárgyalási irányelvekkel. A Kamerun által parafált átmeneti gazdasági partnerségi megállapodást a tervek szerint az egész régióra kiterjesztik. A megállapodást kibővítik majd a 2008 folyamán elért teljes gazdasági partnerségi megállapodásról folyó tárgyalások eredményeivel. Ezért szükség van az intézményekről, szolgáltatásokról és elektronikus kereskedelemről, valamint a kereskedelemmel kapcsolatos szabályokról folytatott regionális szintű tárgyalások folytatására.

Hatályba lépéséig az átmeneti gazdasági partnerségi megállapodás ideiglenesen alkalmazandó.

A Bizottság kielégítőnek ítélte a tárgyalások eredményeit, és a Tanácstól kapott tárgyalási irányelvekkel összhangban azt kéri, hogy a Tanács:

- engedélyezze a Közép-Afrikával létrejött átmeneti gazdasági partnerségi megállapodás aláírását az Európai Közösség nevében;

- hatálybalépéséig hagyja jóvá az átmeneti gazdasági partnerségi megállapodás ideiglenes alkalmazását;

- Javaslat:

A TANÁCS HATÁROZATA

az egyrészről az Európai Közösség és tagállamai, másrészről Közép-Afrika közötti átmeneti gazdasági partnerségi megállapodás aláírásáról és ideiglenes alkalmazásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 133. és 181. cikkére, összefüggésben a 300. cikke (2) bekezdése első albekezdésének első mondatával,

tekintettel a Bizottság javaslatára[3],

mivel:

(1) A Tanács 2002. június 12-én felhatalmazta a Bizottságot arra, hogy az AKCS-országokkal tárgyalásokat kezdjen a gazdasági partnerségi megállapodásokról.

(2) Az átmeneti gazdasági partnerségi megállapodásról (a továbbiakban: átmeneti gazdasági partnerségi megállapodás) folyó tárgyalások lezárultak, és 2007. december 17-én sor került az egyrészről az Európai Közösség és tagállamai, másrészről Közép-Afrika (vagyis jelenleg Kamerun) közötti átmeneti gazdasági partnerségi megállapodás parafálására.

(3) Az Európai Közösség és Közép-Afrika közötti átmeneti gazdasági partnerségi megállapodás 98. cikkének (4) bekezdése rendelkezik a megállapodás hatálybalépéséig történő ideiglenes alkalmazásáról.

(4) Az átmeneti gazdasági partnerségi megállapodást a Közösség részéről alá kell írni, és későbbi időpontban történő megkötéséig ideiglenes alapon kell alkalmazni.

A KÖVETKEZŐKÉPPEN HATÁROZOTT:

1. cikk

Az említett átmeneti gazdasági partnerségi megállapodás megkötéséről szóló tanácsi határozatra is figyelemmel, a Közép-Afrika és az Európai Közösség, valamint tagállamai közötti átmeneti gazdasági partnerségi megállapodás aláírását a Közösség nevében jóváhagyják.

Az átmeneti gazdasági partnerségi megállapodás szövege e határozathoz csatolva található.

2. cikk

A Tanács elnöke engedélyt kap azon személyek kinevezésére, akik fel vannak hatalmazva, hogy az Európai Közösség nevében aláírják az átmeneti gazdasági partnerségi megállapodást, annak megkötésére is figyelemmel.

3. cikk

A megkötéséhez kapcsolódó eljárások befejeződéséig az átmeneti gazdasági partnerségi megállapodást 98. cikkének (4) bekezdése szerint ideiglenes alapon kell alkalmazni. A Bizottság közzé fog tenni egy értesítést az ideiglenes alkalmazás dátumára vonatkozó információkkal.

Kelt Brüsszelben, […]-án/én.

a Tanács részéről

az elnök […]

PÉNZÜGYI KIMUTATÁS A KIZÁRÓLAG A BEVÉTELI OLDALRA KORLÁTOZÓDÓ KÖLTSÉGVETÉSI HATÁSSAL JÁRÓ JAVASLATOKHOZ

1. A JAVASLAT CÍME:

A TANÁCS HATÁROZATA az egyrészről az Európai Közösség és tagállamai, másrészről Közép-Afrika közötti átmeneti gazdasági partnerségi megállapodás aláírásáról és ideiglenes alkalmazásáról.

2. KÖLTSÉGVETÉSI TÉTELEK:

Alcím és jogcímcsoport: 12/20

Az érintett évben a költségvetésben szereplő összeg: 16 431 900 000 EUR (2008. évi előzetes költségvetés-tervezet)

3. PÉNZÜGYI HATÁS

( A javaslatnak nincsenek pénzügyi vonzatai.

( A javaslatnak nincs pénzügyi hatása a kiadásra, viszont van a bevételre – a hatás a következő:

4. CSALÁSELLENES INTÉZKEDÉSEK

Az Európai Közösségek pénzügyi érdekeinek csalással és más szabálytalanságokkal szembeni védelme érdekében a Bizottság – az átmeneti gazdasági partnerségi megállapodás 26. cikkével összhangban – helyszíni ellenőrzéseket és vizsgálatokat tarthat. Szükség esetén az Európai Csaláselleni Hivatalnak (OLAF) vizsgálatokat kell végeznie, amelyekre az 1073/1999/EK európai parlamenti és tanácsi rendelet irányadó. A Bizottság rendszeres ellenőrzéseket végez a dokumentumok alapján és a helyszínen.

5. EGYÉB ÉSZREVÉTELEK

Az 1528/2007/EK tanácsi rendelet elfogadásával megszűnt minden fennmaradó vám az azon AKCS-régiókból vagy államokból származó termékekre, amelyek lezárták a gazdasági partnerségi megállapodásról vagy a WTO-val összeegyeztethető kereskedelmi szabályokat tartalmazó megállapodásról szóló tárgyalásaikat. A javaslatnak ezért nincs további pénzügyi kihatása.

[1] A jelenlegi szakaszban az átmeneti gazdasági megállapodást Közép-Afrika részéről eddig egyedül Kamerun parafálta.

[2] E régió országai a következők: Kamerun, a Közép-afrikai Köztársaság, Csád, a Kongói Demokratikus Köztársaság, Kongó, Egyenlítői-Guinea, Gabon, valamint Sao Tomé és Príncipe.

[3] HL C […]., […]., […]. o.